उत्तर प्रदेश के एटा में उस वक्त सनसनी फैल गई जब गुंडों के दो स्थानीय गैंग एक दूसरे के समाने आ गए और तमंचों से एक के बाद एक कई फायर झोंक दिए। शनिवार रात करीब सवा आठ बजे हुई इस घटना ने इलाके के लोगों के बीच दहशत भर दी। बताया जा रहा है कि मामले के पीछे वजह रंगदारी वसूलना है। एटा में आगरा रोड पर बने रश्मि तिराहे पर दोनों गैंग ने सरेआम एक दूसरे पर तमंचों से आठ से दस राउंड गोलियां बरसाईं। गोलीबारी के बीच एक बस भी निकली जिसके शीशे चकनाचूर हो गए, गनीमत ये रही कि बस उस वक्त खाली थी और कोई घायल नहीं हुआ। फायरिंग करनेवाले गैंग पुलिस के आने से पहले ही फरार हो गए।